Смисълът на моя живот

(есе)

Целият живот минава в търсене… в чакане, в препускане, в бясно бързане… Движение напред-назад, преход от една форма в друга. А ние, хората, сме някъде по средата, осъзнавайки, че „смисълът на живота е в това да живееш“. Разни хора, разни идеали- всеки с целите си и своя личен уникален смисъл…

Животът е един бял кораб. Понякога плаваме в тихи води, понякога в бурно море. Ние сме изгубени моряци на борда на пияна лодка, която вълни като гриви на лъв я люлеят. Понякога ни издигат до небесата, понякога ни спускат до дълбините на океанското сърце, където душата се топи като ледник. Животът е лента на черно-бял филм. В това сиво ежедневие всички се питат какъв е смисълът на живота, а аз - какъв е смисълът на смъртта. Има ли разлика между това да съществувам и да живея? Какъв е смисълът на живота, ако няма с кого да го споделям? А ако не успея да се докосна до съвършенството? Дори да съм на ръба, ще осъзная ли неописуемото удоволствие от съществуването? Това ли е същността на живота - да живея без да се страхувам от смъртта? Реалността е нож с две остриета - животът е или дръзко приключение, или нищо. А да живееш - това е изкуство!

Моят смисъл. Моята действителност. Животът ми е роман в стихове. В мрачните нощи на февруари малка стая свети като дискотека, в която опиянена от мисли глава затваря очи и като художник рисува, но с думи. Защото за мен смисълът на живота е в усъвършенстването на човека. Стремя се към постоянство. Доверявам се на собствените си възможности. Вманиачена съм. Едновременно зависима и свободна - зависима от изкуството, която ми дава свободата да пиша, да творя, да мечтая. Аз съм човек на изкуството, който обезсмъртява хората около себе си, пишейки за тях. Знам, че ще живеят вечно в творбите. Възможно ли е простосмъртна личност като мен да притежава такава божествена сила?

Изкуството е сила. Не да управлява държави и да променя обществата, да провокира революции или да потиска другите… Сила - да докоснеш душите на хората. Изкуство е да намираш смисъл в трудностите на живота. Ако не се поучавам от нещастните преживявания, има ли значение да живея? Мога просто да съществувам и да обикалям като свободен електрон без ясна цел и посока… да правя нещо само защото е правилно, да чакам съдбата и да играя на сигурно без да поемам рискове? Това живот ли е? Изкуство е да вдишваш с пълни гърди и да гребеш с пълни шепи, да забелязваш детайлите, да съзерцаваш и да мълчиш, да бъдеш различен от останалите, но не и безразличен към живота. Това е. Просто да бъдеш човек, който не прави компромиси с душата си!

„Щом приложиш Любовта, ще разбереш смисъла на живота“, гласи цитат на Петър Дънов. Казват, че именно благодарение на обичта си струва да се живее. Ала в моята палитра, цветът на любовта липсва. Аз не съм огън - няма да изгасна. Аз съм стихия - буря, емоция, илюзия. Защо да се самозалъгвам? Защо да целувам чужди устни? Защо нарочно да опустошавам сърцето си? Не, аз нямам нужда нужда от половинка, която да придаде смисъл на живота ми. Ако не обичаш себе си, не си способен да обикнеш и някой друг, нито той да се влюби. Това е, като да обикаляш из лабиринт без изход, да се озовеш на задънена улица. В момента се уча да обичам себе си, опитвам се да се приема такава, каквато съм, да се развивам и да разгръщам потенциала си. А това, което ми принадлежи, ще ме намери - „за всеки влак си има пътници“. Дотогава ще опознавам себе си и това пътуване към „вътрешното ми Аз“ ще осмисли живота ми и ще изкача „вътрешните си Хималаи“! Но в мен има доза страх- времето е относително и минава неусетно бързо. Чувствам се като Евгений Онегин- ако животът ме срещне с любовта, най-вероятно няма да се възползвам от този шанс.

Смисълът на живота - да живеем, да ни има тук и сега, днес и утре. Търсейки нови светове, ще разберем същността на съществуването. Но първо трябва да намерим убежище в нас самите. А аз трябва да спра да говоря за себе си в множествено число… Сега кой ще си признае, че смисъл всъщност няма и трябва да се наслаждаваме на всичко, което съществува?